- Jeg synes virkelig, at skolen kommer til at se dårligere ud, end den er. Og det hele bliver bare gjort vildere.

Sådan lyder det fra Mikkel Vestergaard - der går i 1.g på Ørestad Gymnasium - efter undervisningsministeren Merete Riisagers (LA) besøg på skolen har kastet talrige overskrifter af sig, fordi hun var nødt til at afbryde besøget.

Situationen eskalerede, da hun besøgte gymnasiet sammen med sognepræst Kathrine Lilleør og sin særlige rådgiver, Søren Poul Nielsen, for at diskutere demokratisk dannelse med en af klasserne.

Jeg så én mønt blive kastet. Den landede ved vores fødder. Jeg lagde ikke mærke til, at der blev kastet andre ting. Søren Poul Nielsen, særlig rådgiver for undervisningsministeren

Efterfølgende har flere medier - herunder DR - beskrevet, at de måtte forlade gymnasiet, efter at der var blevet råbt "luder" efter ministeren og blevet kastet mønter efter følget.

Justerer udtalelse om mønter

Men netop den detalje med de flyvende mønter har været omdiskuteret: Flere elever og rektor på gymnasiet fortæller, at de ikke har set nogen mønter blive kastet.

Kathrine Lilleør har til Altinget fortalt, at "der røg mønter ned i hovedet på os, og der blev puffet til os", og mediet beskriver, at følget oplevede, at der "kom mønter flyvende".

Overfor DR bekræftede hun ligeledes, at der blev kastet med mønter.

Men den udtalelse justerer hun nu.

- Der var ikke så meget, der faldt ned. Der var ikke en regn af ting, og vi blev ikke ramt af noget, siger hun, og tilføjer, at hun er i tvivl om, om der var tale om en kapsel eller en mønt.

Ministerens særlige rådgiver, Søren Poul Nielsen, bekræftede tidligere i dag Katrine Lilleørs udlægning. Men heller ikke han mener, at der var tale om en byge af objekter, der kom mod dem.

- Jeg så én mønt blive kastet. Den landede ved vores fødder. Jeg lagde ikke mærke til, at der blev kastet andre ting, siger han.

'Det var ikke hele skolen, der stod og råbte'

Situationen på gymnasiet eskalerede, efter at ministeren havde været på skolen i en halv times tid.